Title: A

1.	Hlavné predpokladané negatívne odchýlky rozpočtu verejnej správy v roku 2011 

Najvýznamnejšie problematické oblasti verejných financií, ktoré sú uvedené nižšie, môžu spôsobiť zvýšenie deficitu v tomto roku o 460 miliónov eur. 

1.1.	 Zadlženosť zdravotníckych zariadení

Väčšina zdravotníckych zariadení pokračuje počas tohto roku vo zvyšovaní svojej zadlženosti. Medziročný nárast ich dlhu zvyšuje deficit rozpočtu verejnej správy v metodike ESA95. Hoci nárast dlhu počas roku 2011 je v súčasnosti ťažko možné presne predpokladať, Ministerstvo financií SR v tomto štádiu uvažuje s hodnotou 100 mil. eur.

1.2.	 Revitalizácia železničných spoločností

Vláda SR svojím uznesením č. 188 zo dňa 16. marca 2011 schválila program revitalizácie železničných spoločností. Okrem samotných úsporných opatrení zo strany spoločností sa pristúpi aj k vyčleneniu dodatočných zdrojov na krytie štátom objednaných služieb a výkonov. Pre ŽSR bolo vyčlenených 80 mil. eur a pre ZSSK 55,6 mil. eur. Okrem týchto položiek bude mať na rozpočet verejnej správy v metodike ESA95 negatívny vplyv aj strata oboch spoločností zo zmlúv so štátom, ktorá napriek zvýšeným dotáciám dosiahne približne 95 mil. EUR. Je spôsobená aj neskorším spustením ozdravného plánu, ale aj jeho zmäkčením v porovnaní so zámermi z decembra 2010. Celkový negatívny dopad na verejné financie bude preto 230,6 mil. eur.

1.3.	  Predaj emisných kvót

Na rok 2011 sú v rozpočte Environmentálneho fondu rozpočtované príjmy z predaja emisných kvót na úrovni 100 mil. eur. Ak sa tieto kvóty v roku 2011 predať nepodarí, nenaplnia sa rozpočtované príjmy v rovnakom objeme. S cieľom znížiť riziká tohtoročného rozpočtu, minister financií pozastavil možnosť poskytovania dotácií – kapitálových transferov z Environmentálneho fondu v rozsahu 20 mil. eur. Aj napriek tomu pretrváva riziko nesplnenia rozpočtu v rozsahu minimálne vo výške 80 mil. eur, čo má negatívny vplyv na rozpočet verejnej správy v metodike ESA95. 

1.4.	 Daňové a odvodové príjmy

Celkové daňové a odvodové príjmy sa predpokladajú nižšie v porovnaní s rozpočtom o 48 mil. eur. Pri ich celkovom objeme 18,2 mld. eur ide o odchýlku 0,3%. Okrem zníženia celkového objemu príjmov prišlo aj k zmene štruktúry týchto príjmov. 

•	Výnos dane z príjmov fyzických osôb sa očakáva nižší o 52 mil. eur, najmä z dôvodu horšieho vyrovnania dane z príjmov z podnikania za rok 2010, ktoré sa následne premietlo aj do roku 2011.
•	Na druhej strane vyrovnanie dane z príjmov právnických osôb za rok 2010 sa očakáva mierne lepšie, čo bude mať pozitívny vplyv vo výške 30 mil. eur
•	Aktuálne plnenie dane z pridanej hodnoty je v súlade s lepším makroekonomickým vývojom s celkovým pozitívnym vplyvom na výnos DPH v objeme 113 mil. eur
•	Rozpočet predpokladal zo zavedenia novej dane z emisných kvót výnos 93 mil. eur, pričom na základe spresnených informácií a platnej legislatívy sa odhadovaný výnos znížil na 45 mil. eur. Celkový negatívny vplyv je tak na úrovni 47 mil. eur 
•	Na základe aktuálneho plnenia spotrebných daní sa očakáva ich pokles o 52 mil. eur, najmä z dôvodu nižšieho plnenia spotrebnej dane z minerálnych olejov. Jedným z dôvodom je aj medziročný prepad spotreby benzínov o takmer 9%.
•	V prípade sociálnych a zdravotných odvodov sa očakáva zníženie príjmov od ekonomicky aktívnych obyvateľov v objeme 57 mil. eur.
•	Ostatné dane mali mierne pozitívny vplyv v objeme 16 mil. eur. 

1.5.	 Sociálne služby

Zákon č.448/ 2008 Z.z.  o sociálnych službách zaviedol mnohé nové druhy sociálnych služieb nad rámec doterajších povinností obcí a VÚC. 

Ide o nové kompetencie v pôsobnosti obcí – lekárska a sociálna posudková činnosť, odľahčovacia služba, nocľahárne, nizkoprahové denné centrá, nízkoprahové denné centrá pre deti a rodinu, úhrada ekonomicky oprávnených nákladov pri zabezpečení sociálnej služby v inej obci alebo VÚC, poskytovať finančný príspevok pri odkázanosti neverejným poskytovateľom, finančný príspevok na prevádzku neverejnému poskytovateľovi, úhrada výdavkov na vzdelávanie zamestnancov v sociálnych službách. 

V pôsobnosti VÚC sú tieto nové kompetencie - lekárska a sociálna posudková činnosť, domov na pol ceste, zariadenia núdzového bývania, integračné centrum, tlmočnícka služba, úhrada ekonomicky oprávnených nákladov pri zabezpečení sociálnej služby v obci alebo inom VÚC, výdavky na vzdelávanie zamestnancov v sociálnych službách. 

V čase prijímania zákona sa predpokladalo vyfinancovanie týchto nových úloh z dynamicky rastúcich daňových príjmov samospráv, výnos dane z príjmu fyzických osôb však bol v rokoch 2009 a 2010 negatívne ovplyvnený hospodárskou krízou. Ministerstvo práce, sociálnych vecí a rodiny SR preto od roku 2010 v spolupráci so samosprávou organizuje monitoring implementácie zákona a po sumarizovaní polročných výsledkov predkladá na rokovanie vlády požiadavku na preplatenie vynaložených nákladov na nové úlohy obciam a VÚC.

V roku 2010 sa takto poukázalo obciam a VÚC zo štátneho rozpočtu 7 mil. eur za monitoring roku 2009 a 1.polrok 2010.V roku 2011 bolo zo štátneho rozpočtu takto poskytnutých 5,8 mil. eur za monitoring 2.polroka 2010.

V rámci uznesenia vlády SR k monitoringu za 2. polrok 2010 bolo uložené ministerstvu práce, sociálnych vecí a rodiny predložiť v termíne do 30. septembra 2011 na rokovanie vlády analýzu existujúcich sociálnych zariadení z hľadiska krytia prevádzkových nákladov.
2.	Hlavné predpokladané pozitívne odchýlky rozpočtu verejnej správy v roku 2011 

Viaceré položky štátneho rozpočtu sa v tomto roku pravdepodobne nevyčerpajú v celom rozsahu. Z tohto titulu je možné predpokladať zníženie deficitu o  536 mil. eur. 

2.1.	Predpoklad čerpania prostriedkov EÚ a prostriedkov štátneho rozpočtu určených     na financovanie spoločných programov SR a EÚ

Ministerstvo financií SR na základe pravidelného monitoringu čerpania výdavkov jednotlivých kapitol štátneho rozpočtu a v nadväznosti na reálne čerpanie výdavkov v posledných rokoch predpokladá, že v roku 2011 nebudú čerpané prostriedky EÚ a prostriedky štátneho rozpočtu určené na financovanie spoločných programov SR a EÚ v plnej výške schváleného rozpočtu. 

Na základe súčasných predpokladov je možné očakávať nečerpanie prostriedkov štátneho rozpočtu určených na financovanie spoločných programov SR a EÚ cca vo výške 210 mil. eur. 

2.2.	 Výdavky nad rámec povinného spolufinancovania 

Pre zabezpečenie plynulého čerpania EÚ fondov v rámci Ministerstva dopravy, výstavby a regionálneho rozvoja SR boli v rozpočte na rok 2011 zabezpečené prostriedky nad rámec „finančnej medzery“ pre výstavbu diaľnic a rýchlostných ciest, a to v sume 155,4 mil. eur. V nadväznosti na očakávané nižšie čerpanie EÚ fondov v tejto oblasti sa predpokladá úspora týchto prostriedkov vo výške 104,1 mil. eur. 

Na druhej strane však vzhľadom na nevyhnutnosť zabezpečiť pre vyššie uvedené ministerstvo nerozpočtovanú čiastku vo výške 19,9 mil. eur na riešenie DPH súvisiacu s dokončovaním úsekov 2. balíka PPP, reálna výška úspory predstavuje takmer 84 mil. eur. 

2.3.	   Úspora vo výdavkoch štátneho dlhu

Z dôvodu úspešnej emisnej politiky štátnych dlhopisov aj doteraz dobrého vývoja deficitu štátneho rozpočtu v prvom polroku roku 2011 je možné očakávať úsporu vo výdavkoch štátneho dlhu v tomto roku v objeme takmer 100 mil. eur. 

2.4.	   Predpoklad vývoja príjmov z dividend

Aj napriek tomu, že dividendy zo spoločnosti Slovak telekom zatiaľ zaostávajú za rozpočtovanou hodnotou o približne 65 mil. eur vývoj v ostatných spoločnostiach je lepší ako sa predpokladalo pri tvorbe rozpočtu. Z doteraz schválených dividend dostane štát v tomto roku o približne 56 mil. eur viac ako sa predpokladalo. 

2.5.	   Rezerva na odvody do všeobecného rozpočtu EÚ

V rámci kapitoly VPS je rozpočtovaná rezerva na odvody do všeobecného rozpočtu EÚ vo výške 2 % zo sumy odvodov rozpočtovanej pre zdroj založený na DPH a HND. Predmetom rozpočtovania týchto výdavkov je prípadné pokrytie zostatkov vyplývajúcich z aktualizácie harmonizovaného základu DPH a agregátu HND členských štátov za predchádzajúci rok, ako aj aktualizácie sumy korekcie Veľkej Británie a na pokrytie prípadného zvýšenia odvodov členských štátov v súvislosti s prijatím noviel rozpočtu EÚ počas daného rozpočtového roka. 

V nadväznosti na konečnú podobu rozpočtu EÚ na rok 2011 schváleného v decembri 2010  je možné predpokladať, že rozpočtovaná  rezerva na odvody do všeobecného rozpočtu EÚ vo výške 12 mil. eur tvorí disponibilný  zdroj štátneho rozpočtu.

2.6.	   Odvody do všeobecného rozpočtu EÚ

Na základe oznámenia Stáleho zastúpenia Slovenskej republiky sa prerozdelil rozpočtový prebytok rozpočtu EÚ za rok 2010 medzi členské štáty. Podiel SR na prebytku predstavuje 25 mil. eur. O túto sumu sa Slovenskej republike znížia odvody do rozpočtu EÚ v roku 2011, čo súčasne vytvára disponibilné zdroje v štátnom rozpočte SR. 

2.7.	  Fond solidarity 

Výbor Európskeho parlamentu pre rozpočet v rámci novely rozpočtu Európskej únie              č. 1/2011, odsúhlasil pre Slovenskú republiku  pomoc z Fondu solidarity EÚ vo výške 20 mil. eur. Na zasadnutí Výboru vlády SR pre riešenie následkov škôd vzniknutých povodňami bolo dohodnuté, že prostriedky z Fondu solidarity EÚ je možné využiť na refundácie už vynaložených výdavkov súvisiacich s riešením  následkov povodní.

2.8.	  Štátny príspevok pre mladomanželov na mladomanželské úvery 

Novelou zákona o bankách s účinnosťou od 1.4.2010 sa zaviedol nový produkt so štátnou podporou - mladomanželské úvery so štátnym príspevkom pre mladomanželov. Pri príprave zákona bol vyčíslený celkový predpokladaný vplyv štátnej podpory na štátny rozpočet pre najbližšie roky. Vychádzal z predpokladu záujmu o tento produkt zo strany väčšieho počtu záujemcov, ako aj zapojenia sa väčšieho počtu sprostredkujúcich bánk. 

Na základe doterajšieho záujmu o tento produkt so štátnou podporou možno predpokladať, že v roku 2011 nebudú využité rozpočtované finančné prostriedky v plnej výške. Z rozpočtovanej sumy 9,3 mil. eur sa uvažujeme s úsporou 9 mil. eur. 

2.9.	  Výdavky na podporu investičných stimulov

Ministerstvo hospodárstva SR vykonalo v priebehu prvého polroka 2011 reálne zhodnotenie poskytovaných investičných stimulov, na základe čoho Ministerstvo financií SR viazalo v danej kapitole štátneho rozpočtu  20 mil. eur. 

3. Prehľad dodatočných požiadaviek kapitol štátneho rozpočtu na rok 2011

Pri tvorbe rozpočtu na rok 2011 prišlo k znižovaniu mnohých výdavkových položiek. Vývoj po polroku realizácie rozpočtu ukázal, že v niektoré položky je potrebné z rôznych dôvodov navýšiť, alebo aspoň vytvoriť rezervu na ich navýšenie. Celkovo ide o 72 mil. eur.  

3.1.    Ministerstvo životného prostredia SR

Úlohu na riešenie zosuvov pôdy v obci Nižná Myšľa prijala vláda na rokovaní dňa 8. júna 2011. Zosuvy pôdy vznikli ako následok povodní v roku 2010. Na základe záverov z predmetného rokovania vlády je do konca júla 2011 nevyhnutné rozhodnúť o zdroji krytia tohto výdavkového titulu vo výške 5 mil. eur. 

3.2.     Ministerstvo financií SR

Ministerstvo financií SR zabezpečuje účasť štátu v arbitrážnych konaniach. Na základe súčasného vývoja je možné predpokladať dodatočnú potrebu na financovanie nákladov z tohto titulu vo výške 4,7 mil. eur. 

3.3.	 Kancelária Národnej rady SR

Aj napriek pozitívnym výsledkom rokovaní súčasného vedenia Kancelárie Národnej rady SR smerujúcim k zníženiu potreby finančných prostriedkov na dokončenie rekonštrukcie  Bratislavského hradu je nevyhnutné zabezpečiť dodatočných 7 mil. eur na rekonštrukčné práce nadzemných podlaží Paláca Bratislavského hradu a ich sprevádzkovanie v novembri tohto roku. Ide najmä o ukončenie všetkých rozvodov technickej infraštruktúry, povrchových úprav stien, stropov a podláh, ukončenie umelecko – remeselných a reštaurátorských prác, skompletovanie technológie strojovne vzduchotechniky a ostatného technického vybavenia.

3.4.	 Ministerstvo dopravy, výstavby a regionálneho rozvoja SR 

Na zabezpečenie zvýšenia priepustnosti cesty I/63 na jej najviac zaťaženom úseku od križovatky ulíc Popradská –Ul. svornosti Bratislava až po obec Dunajská Lužná vrátane, je nevyhnutné vyčleniť sumu 3,8 mil. eur s cieľom, aby navrhované riešenie pomohlo riešiť dopravnú situáciu na tomto cestnom ťahu do času definitívneho vyriešenia výstavby rýchlostnej cesty R7.

3.5.	 Ministerstvo zdravotníctva SR

V súvislosti  s pripravovanou transformáciou štátnych zdravotníckych zariadení na akciové spoločnosti je potrebné zabezpečiť úhradu administratívnych nákladov spojených s touto transformáciou vo výške 2 mil. eur. 

3.6.	 Novela zákona č. 120/1993 Z.z. o platových pomeroch ústavných činiteľov

Ústavný súd pozastavil účinnosť niektorých ustanovení novely zákona č. 120/1993 Z.z. o platových pomeroch ústavných činiteľov. Ak príde k rozhodnutiu o rozpore tejto novely s Ústavou SR, bude potrebné vyčleniť finančné prostriedky na mzdy ústavných činiteľov vo výške 16 mil. eur. 

3.7.	 Kancelária Prezidenta SR

Na základe schváleného rozpočtu na rok 2011 mala Kancelária Prezidenta SR realizovať predaj rezidencie na Slavíne za 3 mil. eur. Predaj sa v tomto roku pravdepodobne neuskutoční. V zmysle zákona č. 523/2004 Z. z. o rozpočtových pravidlách verejnej správy musí kapitola v rozsahu neplnenia príjmov viazať výdavky. Nakoľko takéto viazanie by ohrozilo plnenie základných funkcií kapitoly,  je potrebné v rozsahu neplnenia príjmov viazať iné výdavky štátneho rozpočtu.

3.8.	 Slovenská informačná služba

Kapitola bola pri príprave rozpočtu na rok 2011 zdrojovo poddimenzovaná a na zabezpečenie prevádzkových funkcií bude potrebné vyčleniť dodatočné zdroje zo štátneho rozpočtu vo výške 2,9 mil. eur. Schválený rozpočet kapitoly na rok 2011 klesá oproti skutočnosti roku 2010 o 16,3 %.

Poznámka: na základe uznesenia vlády č. 499 z 13. júla 2011 bod 3.8. z materiálu vypustený

3.9.	 Ministerstvo spravodlivosti SR

Na účely neodkladných potrieb tejto kapitoly je nevyhnutné vyčleniť dodatočných 7 mil. eur. Rozpočtovaná úroveň kapitálových výdavkov v objeme 2,5 mil. eur pre rok 2011 je nedostatočná na zabezpečenie aktualizácie, technologickej nadstavby a rozšírenia služieb Obchodného registra Slovenskej republiky, na projekt elektronického doručovania súdnych písomností a na obnovu zastaranej výpočtovej techniky v celom rezorte spravodlivosti.

Poznámka: na základe uznesenia vlády č. 499 z 13. júla 2011 bod 3.9. z materiálu vypustený

3.10.	Ministerstvo kultúry SR

V roku 2000 bolo v Čuňove založené za finančnej podpory holandského zberateľa a podporovateľa umenia Gerarda H. Meulensteena  Múzeum moderného umenia - Danubiana. V súčasnosti sa pripravuje výrazné rozšírenie tohto múzea. Ak sa štát tejto investície finančne zúčastní, pán Meulensteen je pripravený sa zmluvne zaviazať, že v budúcnosti odovzdá štátu do vlastníctva celé múzeum vrátane zbierky umeleckých predmetov. To si vyžaduje investíciu 12 mil. eur. 

3.11.  Úrad geodézie, kartografie a katastra SR

Výdavky tejto kapitoly štátneho rozpočtu sú v schválenom rozpočte na rok 2011 nižšie oproti skutočným výdavkom v rokoch 2009 a 2010 o 33 %. Vyčlenením dodatočných výdavkov v sume 8 mil. eur najmä na poštovné, prevádzku archivácie dokumentov, servis kolkomatov a havarijné situácie na 72 správach katastra by sa zabránilo stavu, aby boli ohrozené základné funkcie fungovania kapitoly. 

Poznámka: na základe uznesenia vlády č. 499 z 13. júla 2011 bod 3.11. z materiálu vypustený

3.12.  Rozhlas a televízia Slovenska 

Rozhlas a televízia Slovenska (ďalej len „RTVS“) z titulu právneho nástupcu prevzala po Slovenskom rozhlase a Slovenskej televízie nielen aktíva, ale aj straty predchádzajúcich období, nesplatené záväzky, nevýhodné a aj nevypovedateľné obchodné zmluvy. V dôsledku týchto faktorov je RTVS aj v roku 2011 platobne neschopná, z titulu čoho hrozia spoločnosti exekúcie a súdne spory.

Strata RTVS za rok 2010 predstavuje sumu 24,5 mil. eur, avšak kumulovaná strata, ktorú prevzala do svojho hospodárenia, predstavuje sumu 45 mil. eur. Stratu, ktorú prevzala zo zaniknutej Slovenskej televízie, zapríčinilo najmä nesprávne nastavenie rozpočtu a riadenie všetkých zdrojov, nižší než predpokladaný príjem zo štátneho rozpočtu a nehospodárne nakladanie s verejnými financiami.

Úspornými opatreniami sa RTVS podarilo znížiť prevádzkové náklady cca o 250 tis. eur mesačne. Pripravovanými systémovými reštrukturalizačnými opatreniami sa odhaduje možné zníženie prevádzkových nákladov cca o 17 až 20 mil. eur ročne. 

Na základe vyššie uvedeného sa navrhuje vyčleniť dodatočných 24 mil. eur. Vzhľadom na to, že v rovnakej výške bola strata už premietnutá v deficitoch predchádzajúcich rokoch, kedy sa táto strata vytvorila, v súčasnosti uhradenie vyššie uvedenej straty už nebude zvyšovať deficit verejných financií.